Geweld duur voort in RustenburgRustenburgse polisie ondersoek nog ŉ aanklagte van brandstigting en opsetlike saakbeskadiging nadat ŉ opleidingsentrum in die vroeë oggendure afgebrand is. Brigadier Thulani Ngubane, ŉ polisiewoordvoerder, sê die voorval het by die Jabula-hostel van die Anglo Platinum-myn in Boitekong naby Rusteburg plaasgevind. “Die oortreders het glo ook twee vervoerbande afgebrand. Die een band is tussen UG2- en die Bhatho Pele-skag en die tweede band by die Khuselelka-skag. Die oortreders het kort daarna van die toneel gevlug,” het Ngubane gesê. Niemand is nog in verband met die voorvalle in hegtenis geneem nie. Maroela Media het vroeër berig dat Ses voertuie Maandagaand omstreeks 21:00 beskadig en twee Chinese-winkels is naby Rustenburg afgebrand is. Die voorval het by ŉ winkelsentrum naby die Jabula-hostel koshuis plaasgevind,” het Ngubana gesê. In ŉ afsonderlike voorval is vier uitgebrande voertuie Dinsdagoggend tussen Komanani 1 en Komanani 2 gevind. Na wat verneem word, was ŉ groep stakende Anglo Platinum-mynwerkers op die tonele gesien en hou die voorvalle verband met die mynwerkersstaking.